題戴崧石鼎聯句圖
作者：謝薖
朝代：宋

paragraphs: 衡山道士熊豹姿，夜過劉生逢說詩。
止于座隅初莫識，口不能言心自知。
坐中清逸校書郎，新有詩聲誰過之。
豈知老子殊不淺，可但逐鬼囚蛟螭。
須臾指鼎出佳句，脱略凡韻生新奇。
二生得句不敢吐，鳴聲强作秋蟲悲。
愯如窘兔避鷹隼，懔如敗将收旌旗。
借問舐筆摹者誰，定是盤礴真畫師。
退之斯文有妙處，丹青寫盡初無遺。
彌明學道如不死，應在衡山深處栖。
端能過我挑詩敵，與君周旋吾敢辭。